รัฐบาลไทย-ข่าวทำเนียบรัฐบาล-กรมศุลกากรแถลงข่าวจับกุมรถยนต์เก่า ตัวถังรถยนต์เก่า มอเตอร์ไซค์เก่า สินค้าเกษตร ไวน์ต่างประเทศ แผงโซล่าเซลล์ และสินค้าละเมิดทรัพย์สินทางปัญญา รวมมูลค่ากว่า 30 ล้านบาท
วันอังคารที่ 24 มกราคม 2560
กรมศุลกากรแถลงข่าวจับกุมรถยนต์เก่า ตัวถังรถยนต์เก่า มอเตอร์ไซค์เก่า สินค้าเกษตร ไวน์ต่างประเทศ แผงโซล่าเซลล์ และสินค้าละเมิดทรัพย์สินทางปัญญา รวมมูลค่ากว่า 30 ล้านบาท
กรมศุลกากรจับกุมสินค้าต้องห้ามและหลีกเลี่ยงหนีศุลกากร ประเภทรถยนต์เก่า ตัวถังรถยนต์เก่า มอเตอร์ไซค์เก่า สินค้าเกษตร ไวน์ต่างประเทศ แผงโซล่าเซลล์และสินค้าละเมิดทรัพย์สินทางปัญญามูลค่ากว่า 30 ล้านบาท
วันนี้ (วันอังคารที่ 24 มกราคม พ.ศ. 2560 เวลา 10.00 น.) ณ บริเวณศูนย์เอกซเรย์และเทคโนโลยีศุลกากร สํานักงานศุลกากรตรวจสินค้าลาดกระบัง กรมศุลกากร เขตลาดกระบัง กรุงเทพฯ นายวิจักษณ์ อภิรักษ์นันท์ชัย รองอธิบดี รักษาการที่ปรึกษาด้านการพัฒนาและบริหารการจัดเก็บภาษี และผู้บริหารกรมศุลกากร แถลงข่าวกรมศุลกากรจับกุมสินค้าต้องห้ามและหลีกเลี่ยงหนีศุลกากร ประเภทรถยนต์เก่า ตัวถังรถยนต์เก่า มอเตอร์ไซค์เก่า สินค้าเกษตร ไวน์ต่างประเทศ แผงโซล่าเซลล์และสินค้าละเมิดทรัพย์สินทางปัญญามูลค่ากว่า 30 ล้านบาท
ตามที่กรมศุลกากรได้มุ่งเน้นนโยบายสําคัญในการเร่งรัดปราบปรามสินค้า ลักลอบ หลีกเลี่ยงอากร ข้อห้ามข้อกํากัด เพื่อความเป็นธรรมในการจัดเก็บภาษีปกป้องสังคมและสิ่งแวดล้อม นายกุลิศ สมบัติศิริ อธิบดีกรมศุลกากร จึงสั่งการให้นายวิจักษณ์ อภิรักษ์นันท์ชัย รองอธิบดีรักษาการที่ปรึกษาด้านการพัฒนาและบริหาร การจัดเก็บภาษี วางแผนร่วมกับ นายวิรัช ฐานะเศรษฐ์ ผู้เชี่ยวชาญด้านเทคนิคการตรวจสอบสินค้า รักษาราชการแทนผู้อํานวยการสํานักงานศุลกากรตรวจสินค้าลาดกระบัง มอบหมายให้หน่วยปฏิบัติการในสังกัดวางแผนตรวจค้นจับกุมอย่างเข้มงวดเป็นพิเศษ เพื่อสกัดกั้นป้องกันและปราบปรามสินค้าลักลอบและหลีกเลี่ยงหนีศุลกากร สินค้าละเมิดทรัพย์สินทางปัญญา สินค้าที่เป็นภัยต่อสังคมและสิ่งแวดล้อม ได้มีการจับกุมสินค้า ดังนี้
1. รถยนต์ส่วนบุคคลเก่าใช้แล้ว ยี่ห้อ Nissan รุ่น CUBE จํานวน 4 คัน มูลค่า 3,000,000 บาท จับกุมได้ที่ฝ่ายบริการศุลกากรที่ 3 ลาดกระบัง นําเข้ามาโดยไม่มีใบอนุญาตเป็นการหลีกเลี่ยงข้อห้ามข้อกํากัด อันเป็นความผิดตามมาตรา 99 และ 27 แห่ง พ.ร.บ.ศุลกากร พ.ศ.2469 ประกอบมาตรา 16 และ 17 พ.ร.บ.ศุลกากร (ฉบับที่ 9) พ.ศ. 2482 และ พ.ร.บ.การส่งออกไปนอกและการนําเข้ามาในราชอาณาจักรซึ่งสินค้า พ.ศ.2522
2. รถยนต์เก่ายี่ห้อ Citroen รุ่น 2CV จํานวน 1 คัน มูลค่า 1,000,000 บาท และ ไวน์ต่างประเทศ จํานวน 5,183 ขวด มูลค่า 9,000,000 บาท จับกุมได้ที่ฝ่ายบริการศุลกากรที่ 7 ลาดกระบัง โดยสําแดงชนิดสินค้า ปริมาณ ประเภทพิกัด และอัตราอากรเป็นเท็จเพื่อหลีกเลี่ยงอากร ข้อห้าม ข้อกํากัด อันเป็นความผิดตามมาตรา 99 และ 27 แห่ง พ.ร.บ. ศุลกากร พ.ศ. 2469 ประกอบมาตรา 16 และ 17 พ.ร.บ. ศุลกากร (ฉบับที่ 9) พ.ศ. 2482 และ พ.ร.บ.การส่งออกไปนอกและการนําเข้ามาในราชอาณาจักรซึ่งสินค้า พ.ศ. 2522
3. รถยนต์เก่าใช้แล้ว ยี่ห้อ Nissan รุ่น SKYLINE จํานวน 3 คัน ตัวถังรถยนต์เก่าใช้แล้ว ยี่ห้อ Toyota จํานวน 4 โครงและรถจักรยานยนต์เก่าใช้แล้ว ขนาด 50 cc จํานวน 8 คัน รวมมูลค่า 2,000,000 บาท จับกุมได้ที่ฝ่ายบริการศุลกากรที่ 3 ลาดกระบัง ความผิดกรณีนําของต้องห้ามเข้ามาในราชอาณาจักร ตาม พ.ร.บ.การส่งออกไปนอกและการนําเข้ามาในราชอาณาจักรซึ่งสินค้า พ.ศ. 2522 ประกาศกระทรวงพาณิชย์ เรื่อง กําหนดให้ตัวถังของรถยนต์นั่งที่ใช้แล้ว และโครงรถจักรยานยนต์ที่ใช้แล้วเป็นสินค้าที่ต้องห้ามในการนําเข้ามาในราชอาณาจักร (ฉบับที่ 2) พ.ศ. 2555
4. เมล็ดพริกแห้งบด จํานวน 47 ตัน มูลค่า 4, 000,000 บาท จับกุมได้ที่ฝ่ายบริการศุลกากรที่ 3 ลาดกระบัง สําแดงเป็นผ้าม่าน โดยมีเจตนาแก้ไขรายละเอียด ชนิดสินค้า และเจตนาสําแดงเอกสารเท็จ เพื่อหลีกเลี่ยงอากร ข้อห้ามข้อกํากัด เป็นเหตุให้อากรขาด อันเป็นความผิดตามมาตรา 99 และ 27 แห่ง พ.ร.บ. ศุลกากร พ.ศ. 2469 ประกอบมาตรา 16 และ 17 แห่ง พ.ร.บ. ศุลกากร (ฉบับที่ 9) พ.ศ. 2482 พ.ร.บ. อาหาร พ.ศ. 2522 และ พ.ร.บ. กักพืช พ.ศ. 2551
5. ชุดแผงโซล่าเซลล์ จํานวน 1,680 ชุด มูลค่า 10,0000,0000 บาท จับกุมได้ที่ฝ่ายบริการศุลกากรที่ 4 ลาดกระบัง โดยสําแดงเมืองกําเนิดสินค้าเป็นเท็จเพื่อหลีกเลี่ยงข้อห้ามข้อกํากัด อันเป็นความผิดตามมาตรา 99 และ 27 แห่ง พ.ร.บ.ศุลกากร พ.ศ.2469 ประกอบมาตรา 16 และ 17 พ.ร.บ. ศุลกากร (ฉบับที่ 9) พ.ศ. 2482 และ พ.ร.บ. ห้ามนําของที่มีการแสดงกําเนิดเป็นเท็จเข้ามา พ.ศ. 2481
6. ของเล่นเด็กละเมิดทรัพย์สินทางปัญญา จํานวน 3,840 กล่อง มูลค่า 1,500,000 บาท จับกุมได้ที่ฝ่ายบริการศุลกากรที่ 2 ลาดกระบัง ความผิดกรณีนําของต้องห้ามเข้ามาในราชอาณาจักร อันเป็นความผิดตามมาตรา 99 และ 27 แห่ง พ.ร.บ. ศุลกากร พ.ศ. 2469 ประกอบมาตรา 16 และ 17 แห่ง พ.ร.บ.ศุลกากร (ฉบับที่ 9) พ.ศ. 2482 และ พ.ร.บ. ลิขสิทธิ์ พ.ศ. 2537 พ.ร.บ. เครื่องหมายการค้า พ.ศ. 2534
รวมมูลค่าของกลางทั้งสิ้น 30,500,000 บาท
อนึ่ง ตั้งแต่เดือนตุลาคม 2559 ถึงเดือนมกราคม 2560 สํานักงานศุลกากรตรวจสินค้าลาดกระบัง มีสถิติในการจับกุมการกระทําความผิดตามกฎหมายศุลกากรและกฎหมายอื่นที่เกี่ยวข้องรวมทั้งสิ้น 688 ราย และยังคงมุ่งมั่นปฏิบัติการตรวจค้นจับกุมสินค้าอย่างต่อเนื่องและเข้มข้นตามนโยบายของกรมศุลกากร และยังเป็นการให้ความคุ้มครองกับกลุ่มผู้ประกอบธุรกิจที่สุจริตและประกอบอาชีพอย่างถูกต้องตามกฎหมายอีกด้วย
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง